Document ID: /roh_data/filtered/fineweb-2-filterrobots_roh.jsonl.gz/66931

Il prim da mars è in di impurtant en l'Engiadina, la Val Müstair, il Grischun central e las Vals dal Sid. Cun plumpas, brunsinas, zampugns, scrollas e giaischlas van ils uffants il prim da mars chantond tras il vitg e stgatschan uschia l’enviern.
Sviluppar la tradiziun – ma co?
Causa mancanza d’uffants u fusiuns da vischnancas han bleras vischnancas adattà cun ils onns la tradiziun antica. Sco ina da las ultimas vischnancas, ha Zuoz tratg la decisiun, d’integrar er las mattas da scola en il cortegi da Chalandamarz.
Mintga vischnanca ha sias atgnas tradiziuns, uschia ch’il Chalandamarz tuna e vegn festivà dapertut in zic auter. Dapi in per onns, sa vestgeschan ils uffants da Chalandamarz quasi dapertut cun ina blusa blaua ed ina chapitscha cotschna. Las chanzuns tunan però dapertut different, ed il program è dapertut individual.
Usanza antica
L’usanza da Chalandamarz è ina veglia restanza dal temp dals Romans cur ch'il mars era l’emprim mais dal chalender giulian. Cun il ritual pajaun vul ins stgatschar ils nauschs spierts da l’enviern e clamar uschia la primavaira. Part da quella usanza èn prest dapertut tils ed in bal la saira.